एह् बसोसा आह्‌ली गल्ल ऐ जे जम्मू कश्मीर दियां सत्तासीन पार्टियां मानवाधिकार मुद्दे उप्पर कीते गेदे अपने बादें गी भुल्ली गेइयां न। जेल्लै सत्ता चली जंदी ऐ तां परानी गल्लां ताजा होई जंदियां न। नेहा गै किश साबका मुक्खमंत्री ते पीपुल्स डेमोक्रेटिक पार्टी दे पैटर्न मुफ्ती मोहम्मद पास्सेआ प्रधानमंत्री गी जारी वक्तवय थमां बी पता चलदा ऐ जिस इस उनें गलाया ऐ जे सुरक्षाबलें गी बापस उंदी बैरकें च भेज्जेआ जा ते सशस्त्र बल बशेश अधिकार अधिनियम जनेह काले कनून खत्म कीते जान घाटी च सुरक्षाबलें दी मजूदगी गी घट्ट करने दी मंग मुफ्ती मते चिरै थमां करदे आवा दे न ते ओह् तदूं बी इस मंग गी जारी रक्खे दे हे जेल्लै सत्ता सांभी दी ही। बिना तर्क वितर्क दे प्रधानमंत्री गी समझदारी भरे इनें शब्दें उप्पर ध्यान देना चाहिदा छड़ा इसकरी नेईं जे इस उप्पर जम्मू कश्मीर च सर्वसम्मति ऐ बलके इसकरी कीजे प्रधानमंत्री पास्सेआ बनाए गेदे वर्किंग ग्रुपें दा बी इयै सुझाऽ ऐ जे मानवाधिकार मुद्दे गी दिक्खदे होई विसैन्यीकरण करना ते एफएसपीए गी टहा्ना लाह्‌मंद होग। इत्थै तोड़ी जे मुक्खमंत्री उमर अब्दुल्ला नेतृत्व आह्‌ली गठबंधन सरकार दी इयै मंग रेई। आतंकवाद हून घट्ट होने पर ऐ इत्थै तोड़ी जे आतंकवाद सरबंधी घटनाएं ते घुसपैठ इच बी कमीं आई ऐ तां नेह् च बर्दीधारी मनुक्खें दी मजूदगी हिंसा दे स्तर गी बधा करदी ऐ। एह्‌दे कन्नै डर बधा करदा ऐ ते मानवाधिकार हनन दा ग्राफ बी बधदा जा करदा ऐ। इसकरी प्रधानमंत्री कच्छ नेही कोई बजाह् नेईं बचदी जे इस लंबित मुद्दे उप्पर ओह् अपने पैर पिच्छे खिच्ची लैन। एह्‌दे कन्नै गै मुक्ख धारा आह्‌ली पार्टियें, जेह्‌ड़ी के सत्ता इच औंदी जंदियां रौंह्‌दियां न, पास्सेआ चुक्की जाने आह्‌ली इनें मंगें गी ध्यान देने दी लोड़ ऐ।